****

**Fenntartó neve:** Biharkeresztes Város Önkormányzata

**Székhelye:** 4110 Biharkeresztes, Széchenyi u. 57.sz.

**A szolgáltató, intézmény neve, székhelye, telephelye:**

Nefelejcs Biztos Kezdet Gyerekház 4110 Biharkeresztes, Kossuth u. 32. sz.

**E-mail:** [gyerekhaz.biharkeresztes@bosz.hu](mailto:gyerekhaz.biharkeresztes@bosz.hu); tel:06-54/475-349

**SZAKMAI BESZÁMOLÓ**

**2023.**

**A BIZTOS KEZDET GYEREKHÁZ MŰKÖDÉSÉNEK JOGSZABÁLYI HÁTTERE:**

* **1997. évi XXXI. törvény a gyermekek védelméről és a gyámügyi igazgatásról**
* **40/2018. (XII. 4.) EMMI rendelet a gyermekek esélynövelő szolgáltatásainak szakmai feladatairól és működésük feltételeiről**
* **191/2008. (VII. 30.) Korm. rendelet a támogató szolgáltatás és a közösségi ellátások finanszírozásának rendjéről**
* **283/2020. (VI. 17.) Korm. rendelet a járványügyi készültség bevezetéséről**

Ebben az évben több lényeges jogszabályváltozás is történt a biztos kezdet programra vonatkozóan. Az alábbiakban erről nyújtok tájékoztatást:

**Legfontosabb változás, mely a szolgáltatás igénybevevők összetételére vonatkozik:**

2023. január 01-től ***a 40/2018. (XII. 4.) a gyermekek esélynövelő szolgáltatásainak szakmai feladatairól és működésük feltételeiről szóló EMMI rendelet (továbbiakban R.) 3. § (4) bekezdése értelmében:*** a Biztos Kezdet Gyerekház nyújtotta szolgáltatást rendszeresen igénybe vevő gyermekek legalább felének

*a)* rendszeres gyermekvédelmi kedvezményben részesülő gyermeknek kell lennie, vagy

*b)* a településre vonatkozó integrált településfejlesztési stratégiában szegregált vagy szegregációval veszélyeztetett területnek nyilvánított lakókörnyezetben kell élnie.

*(Eltűnt a hátrányos, halmozottan hátrányos minősítésre vonatkozó előírás.)*

**Másik fontos változás, mely 2023. augusztus 04-től hatályos:**

A R. (4) bekezdésben foglalt feltételek fennállását a szolgáltatás igénybevételének megkezdésekor kell vizsgálni, és azokat az igénybe vevő gyermek tekintetében a szolgáltatás igénybevételének teljes időtartama alatt folyamatosan fennállónak kell tekinteni. Ez azt jelenti, ha valaki a szolgáltatás igénybe vétele idején rendszeres gyermekvédelmi kedvezményben részesül, vagy szegregátumban él, a jogosultságot nem kell a regisztrációja ideje alatt nyomon követnünk évenként, elég csak a belépéskor teljesülnie annak. Eddig folyamatos (évközi) monitorozást igényelt részünkről az, hogy a jogszabályi feltételeknek megfeleljen az igénybe vétel.

Szolgáltatásunk alapelve, célja és feladata tekintetében, illetve a szolgáltatások igénybevételére vonatkozóan 2023-ban nem történt érdemi változás az előző évekhez képest, így az e témakörben felsorolt pontok továbbra is az előző éviekkel megegyező adattartalommal bírnak.

**A szolgáltatás alapelve, célja, feladata**

A Biztos Kezdet program alapgondolata az esélyek megteremtése, illetve a képességek kibontakoztatásának biztosítása. Prevenciós program, amelynek segítségével reális lehetőség nyílik az eltérő élethelyzetből induló gyermekek számára a képességeik kibontakoztatására, az esetleges problémák lehető legkorábban történő felismerésére, a korai, célzott képesség-fejlesztésre, a hátrányos helyzetből fakadó fejlődésbeli elmaradás elkerülésére, a hátrányok mérséklésére, a kirekesztődés megelőzésére.

A Biztos Kezdet Gyerekház a Gyvt. 38/A. § (1) bekezdésében meghatározott célokat szolgáló, a helyi szükségleteknek megfelelő és kellően indokolt tevékenységeket is elláthat. Ezen belül javasolhatja a védőnői ellátás, más egészségügyi szolgáltatás, illetve szociális és gyermekjóléti szolgáltatás igénybevételét, illetve közreműködhet a családtervezési ismeretek átadásában, a veszélyeztetett várandósság megelőzésében, és segítheti a várandós anyákat a gyermek fogadására való felkészülésben.

A Biztos Kezdet Gyerekház a *család- és gyermekjóléti szolgálattal*, valamint a *család- és gyermekjóléti központtal* együttműködve segíti elő a gyermek és a család sikeres társadalmi integrációját. A Gyerekház legalább havonta egy alkalommal csoportmegbeszélést szervez a család- és gyermekjóléti szolgálat, az óvoda, egyéb gyermekintézmény, valamint szükség esetén a gyermekvédelmi jelzőrendszer más tagjának részvételével. A család- és gyermekjóléti szolgálat a családban jelentkező nevelési problémák és hiányosságok káros hatásainak enyhítése céljából *tájékoztatja* a szülőt az ellátási területén lévő Biztos Kezdet Gyerekház szolgáltatásainak tartalmáról és igénybevételének feltételeiről, valamint *személyes közreműködéssel segíti e szolgáltatások igénybevételét is*.

A gyerekházakban az ide járó gyerekeket megfigyeljük, felmérjük és a dokumentációs rendszerünkben meghatározott időközönként rögzítjük. Kiemelt területek: személyes, társas érzelmi fejlődés, kommunikáció, nyelv és írásbeliség, problémamegoldás és logikus gondolkodás, a világ megértése, testi fejlődés és a kreatív fejlődés. Megfigyeljük a szülő-gyerek játéktevékenységét. A fejlesztendő területekről tervet készítünk.

**A szolgáltatásaink igénybevételének 4 szintjét különböztetjük meg:**

1. **A gyermekek fejlődését közvetlenül támogató szolgáltatások**

Gyerekekkel való rendszeres foglalkozás a szülő bevonásával. A gyermekek fejlődésének nyomon követése és fejlődésük (állapotuk) felmérése. A gyermekek fejlődési elmaradásának, zavarainak szűrése. Azonosított fejlődési zavar, elmaradás, vagy annak gyanúja esetén a gyermeknek és szüleinek fejlesztő szakemberhez történő eljuttatása vagy a hozzáférés Gyerekházban történő biztosítása, valamint a kezelés nyomon követése. Rendszeres team-megbeszélések.

1. **A szülőkre irányuló szolgáltatások**

A korszerű gyermeknevelési alapelvek közvetítése a gyerekekkel való foglalkozások során. Ismeretterjesztő anyagok készítése és terjesztése. Szülésre, gyerek fogadására való felkészülés, családtervezési ismeretek. Gyermeknevelési kérdésekkel kapcsolatos csoportos szülői beszélgetések. Egyéni konzultációk a szülőkkel. A gyermek otthonának felkeresése. A hátrányos helyzetű (köztük roma) családok fokozott bevonása. A szülők megerősítése szülői-, általános állampolgári -, és munkavállalói szerepeikben.

1. **A helyi közösségre irányuló szolgáltatások**

A helyi döntéshozók és fenntartó informálása a Gyerekház működéséről. A közösség életében való részvétel, közösségi rendezvények szervezése. Kapcsolódás az adott településen, illetve kistérségben elérhető fejlesztési

1. ***A társszakmák közötti együttműködést segítő szolgáltatások***

A partnerekkel szakmai kapcsolattartás biztosítása, rendszerszerű, folyamatos együttműködésük megszervezése. Esetmegbeszélések kezdeményezése és lebonyolítása.

**Célcsoport, indikátorszámítás**

A Biztos Kezdet Gyerekház nyújtotta szolgáltatás rendszeres igénybe vevőjének számít az a **0–3 éves korú gyermek**, aki szülőjével az adott hónap nyitvatartási napjainak **legalább 35%- százalékában** látogatja a Biztos Kezdet Gyerekházat.

A Gyerekház nyújtotta szolgáltatást rendszeresen igénybe vevő gyermekek *legalább felének rendszeres gyermekvédelmi kedvezményben* részesülő gyermeknek kell lennie, vagy a helyi integrált településfejlesztési terv alapján ***szegregált vagy szegregációval veszélyeztetett területnek nyilvánított lakókörnyezetben kell élnie.***

A Biztos Kezdet Gyerekház nyújtotta szolgáltatást rendszeresen igénybe vevő gyermekek létszámának **havi átlagban** el kell érnie 2000 főt meghaladó települések tekintetében – így Biharkeresztes esetében - a 10 főt. A szolgáltatás igénybevétele önkéntes és térítésmentes továbbra is.

A Biztos Kezdet Gyerekház által nyújtott szolgáltatás igénybevételéről **napi jelenléti ívet** kell vezetni. A jelenléti ív tartalmazza a gyermek nevét, az anyja nevét, az kísérő személy nevét, a gyerekhez fűződő kapcsolatát és a kísérő személy aláírását.

A biztos kezdet gyerekháznak biztosítania kell éves átlagban **12** közösségi rendezvény megszervezését a három éves kor alatti gyermeket is nevelő családok, illetve a helyi közösség számára, amelyből legalább **6** rendezvény szakmai tartalmának a Gyerekház szolgáltatásait igénybe vevő családok szükségleteihez kell igazodnia.

**Személyi feltételek 2023-ban:**

* ***1 fő gyerekház-vezető***

végzettsége: általános szociális munkás, szociális szakigazgatás-

szervező; felsőfokú gyógypedagógiai asszisztens, gyermek- és

ifjúságvédelmi ügyintéző, adósságkezelési tanácsadó

* ***1 fő gyerekház-munkatárs***

végzettsége: érettségi

***- 1 fő közfoglalkoztatott* (2023.03.01-2023.10.03.)**

***- 1 fő közfoglalkoztatott* (2023.03.01-2024.02.28.)**

A gyerekházban dolgozó személyek heti 40 órában látják el feladatukat. Ebben az évben létszámunk ismét csökkent, október 04-től egy fő közfoglalkoztatottal kevesebben vagyunk.

**Tárgyi feltételek**

Tárgyi feltételeink ebben az évben változatlanok, nagyobb beruházás nem történt a Gyerekház tekintetében.

***A GYEREKHÁZ MŰKÖDÉSE***

**Nyitva- és zárva tartás**

Az előző évekhez hasonlóan a Biztos Kezdet Gyerekház nyitva tartásának havi átlagban el kell érnie munkanaponként a *hat órát*, azzal, hogy a Gyerekháznak – meghatározott kivételekkel – *minden munkanapon 8 és 12 óra között nyitva kell tartania*. A kötelező nyitvatartási időn felüli nyitva tartást a Biztos Kezdet Gyerekházban vezetői munkakörben foglalkoztatott személy határozza meg a helyi igények alapján.

A közösségi rendezvény megtartása a nyitva tartás egy része hétvégére és munkaszüneti napra is eshet. A hétvégi és munkaszüneti napra eső nyitvatartási órákat a nyitvatartási idő átlagának számítása során munkanapra eső nyitvatartási óráknak kell tekinteni.

**A Biztos Kezdet Gyerekház szüneteltetheti a szolgáltatás nyújtását:**

*a)*évente legfeljebb három hét időtartamban azzal, hogy ebből legfeljebb két hét lehet egybefüggő,

*b)*a Biztos Kezdet Gyerekház működését ellehetetlenítő vis maior eset elhárításának időtartama alatt és

*c)*a foglalkoztatottaknak a Biztos Kezdet Alapképzésen, a módszertani támogatás keretében biztosított képzésen, továbbképzésen és szakmai műhelyen való részvételének időtartama alatt.

A gyerekház hétfőtől csütörtökig 07.30 -16.00-ig és pénteken: 07.30 -13.30-ig tart nyitva 2022-ben is.

***A családok fogadása az alábbiak szerint történik:***

Hétfő: 08.00-14.00-ig

Kedd: 08.00-14.00-ig

Szerda: 08.00-14.00-ig

Csütörtök: 08.00-16.00-ig

Péntek: 08.00-12.00-ig

A csütörtök kivételével 14.00 -16.00-ig a kötelezően vezetendő dokumentációk elvégzése, programok, mindennapi tevékenységek megszervezése, családlátogatások, szakmaközi kapcsolatok ápolása, a gyerekház tisztán tartása, udvar rendbetétele, játékok tisztán tartása, a fotók feltöltése a közösségi oldalra, bevásárlás történik.

A Biztos Kezdet program keretében rendszeres foglalkozásokat kínálunk a gyermekek számára, melyeknek célja a gyermekek fejlettségéhez igazodó, a fejlődésüket elősegítő emberi és tárgyi környezet folyamatos biztosítása.

**Rendszeresen járó gyerekek száma**

A Biztos Kezdet Gyerekház nyújtotta szolgáltatás rendszeres igénybe vevőjének számít az a **0–3 éves korú gyermek**, aki szülőjével az adott hónap nyitvatartási napjainak **legalább 35%-ban** látogatja a Biztos Kezdet Gyerekházat.

A gyakorlatból tudjuk, hogy egy-egy családi esemény vagy betegség miatt néha kimarad a gyerek, de ez a kimaradás nem lehet 6 hétnél több ahhoz, hogy a család rendszeresen járónak számíthasson.

**Rendszeresen járó regisztrált gyermekek száma 2023-ban:**

|  |  |
| --- | --- |
| **Hónap** | **Havi rendszeresen járók száma** |
| ***Január*** | 10 |
| ***Február*** | 10 |
| ***Március*** | 10 |
| ***Április*** | 10 |
| ***Május*** | 10 |
| ***Június*** | 10 |
| ***Július*** | 10 |
| ***Augusztus*** | 10 |
| ***Szeptember*** | 10 |
| ***Október*** | 10 |
| ***November*** | 10 |
| ***December*** | 10 |

***Jelenlétek száma havi bontásban a regisztrált gyerekek és vendéggyerekek tekintetében 2023.01.01 - 11.30. között:***

|  |  |  |  |  |
| --- | --- | --- | --- | --- |
| **Hónap** | **Regisztrált**  **gyerekek száma** | **Megjelenési alkalmak** | **Vendéggyerekek**  **száma** | **Megjelenési alkalmak** |
| ***Január*** | 10 | 58 | 2 | 3 |
| ***Február*** | 10 | 98 | 3 | 6 |
| ***Március*** | 10 | 100 | 1 | 5 |
| ***Április*** | 11 | 93 | 2 | 4 |
| ***Május*** | 10 | 109 | 4 | 17 |
| ***Június*** | 10 | 112 | 5 | 8 |
| ***Július*** | 10 | 99 | 8 | 9 |
| ***Augusztus*** | 10 | 105 | 10 | 18 |
| ***Szeptember*** | 10 | 103 | 3 | 5 |
| ***Október*** | 10 | 91 | 3 | 12 |
| ***November*** | 10 | 100 | 8 | 14 |

2022. december 01-től - 2023. november 30-ig 11 regisztrált kisgyermek köszönt el a gyerekháztól, akik közül 8 gyerek bölcsődés lett, 3 gyerek pedig óvodás. Új belépőink száma szintén 11 fő.

***A Gyerekházat látogató családok összetétele***

A Gyerekházat látogató családok egy része roma származású, illetve rendszeres kedvezményben részesülő, nem roma helyi lakos, de növekvő számban jelennek meg nálunk Romániából Biharkeresztesre települt családok és akadnak más magyar településről a városunkba költözött családok is.

Szociális helyzet tekintetében vannak átlagos anyagi körülmények között élő, helybeli családok is, akik ellátogatnak hozzánk és megismerkednek a Gyerekház munkájával, majd rendszeres látogatóink lesznek.

A gyerekház látogatói létszáma 2023-ben növekedett, amíg tavalyi 22 család, idén 27 család látogatta meg gyerekházunkat.

A jelenleg 10 rendszeresen járó és regisztrált családunk közül 4 *gyermekünk részesül rendszeres gyermekvédelmi kedvezményben, 5 család a szegregátumban él. A hátrányos helyzet vizsgálata már (az eddigiektől eltérően) 2023. január 01-től nem releváns.*

Azok a családok, akik nem regisztrálnak rendszeres együttműködő családnak, de járnak heti-kétheti alkalommal, ők a vendégcsaládjaink számunk jelenleg: 7.

Az anyukák gyakran kérnek tőlünk segítséget problémáik megoldásához, de legtöbb esetben segítő, támogató beszélgetést igényelnek vagy éppen csak azt, hogy meghallgassa őket egy olyan ember, akiben ők teljes mértékben megbíznak.

Több esetben segítettünk ügyintézésben, nyomtatványok kitöltésében, illetve térítésmentesen telefonhasználatot, internet elérést biztosítottunk. Előfordult több ízben, hogy a mosógépet is igénybe veszi egy-egy szülő. Amennyiben igény van rá, verses-, meséskönyveket és nagyobb játékokat is kölcsönadunk a gyerekek részére. Jellemző volt még ebben az évben, a használt ruhák csereberéje, átvétele a családok között.

Ebben az évben is főként Biharkeresztesről és Ártándról (1 család) jártak hozzánk. Bojtról, Toldról, Nagykerekiből nem érkeztek családok, kitelepülni pedig kapacitásunk nincs.

***Napi-heti programjaink***

Gyerekházunkban a szakmai program szerint, heti rendszerességgel beszéd, nyelvi, kézügyesség és mozgásfejlesztést tartunk a gyerekek életkori sajátosságának megfelelően, játékos formában. Szerdánként „Babusgató” foglalkozás tartunk, ölbéli mondókákkal, dalocskákkal. *A szülők és gyerekek részére rendszeres kézműves foglalkozást tartunk idénynek, ünnepkörnek megfelelően.*

Péntekenként „*Háztartási nap” keretében recepteket próbálunk ki, házi praktikákat osztunk meg egymással. A 2023-as évre is inkább a sütés-főzés volt a jellemző, vagy a tavaszi-nyári időszakban a kiskert gondozása.*

Ebben az évben sajnos a megszokott szakembereinket (pszichológus, gyógytornász) nem tudtuk megbízni a gyerekházunkban, viszont önkénteseink akadtak bőven, közülük is kiemelném **Cosma Sonja dúlát**, aki nagy lelkesedéssel tartott egész évben, szinte minden hónapban a szülés témakörét érintő lényeges kérdésekben interaktív előadást. A Máltai Szeretetszolgálat munkatársa, **Szoboszlai István család- és párterapeuta** is nagy örömmel fogadta felkérésünket egy, a család és házasság hete alkalmából tartandó előadásra. A gyógytornász nagyon hiányzott egész évben, bár a mozgás nálunk rendszeres, mégis a szakember másként látja a gyerekeket és foglalkozik velük, mint mi. Nagy örömünkre **Szabó-Oláh Beatrix mentőtiszt** is tartott térítésmentesen egy elsősegély-nyújtással kapcsolatos előadást. További segítség, hogy **Pap Teréz gyógytornász,** december 13-án jótékonysági felajánlásból fog egy gyógytorna alkalmat tartani intézményünkben.

***Szakértői jelenlét 2023-ban havi bontásban:***

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | ***01*** | ***02*** | ***03*** | ***04*** | ***05*** | ***06*** | ***07*** | ***08*** | ***09*** | ***10*** | ***11*** | ***12*** |
| ***Védőnő*** | *x* | *x* | *x* | *x* | *x* | *x* | *x* | *x* | *x* | *x* | *x* | *x* |
| ***Gyógytornász*** |  |  |  |  |  |  |  |  |  |  |  | *x* |
| ***Mentőtiszt*** |  |  |  |  |  |  |  |  |  |  | *x* |  |
| ***Család- és párterapeuta*** |  |  |  | *x* |  |  |  |  |  |  |  |  |
| ***Dúla*** |  | *x* | *x* | *x* | *x* | *x* | *x* |  | *x* | *x* | *x* |  |

***Közösségi nagy programjaink, rendezvényeink:***

|  |  |
| --- | --- |
| **HÓNAP** | **Közösségi program** |
| **Január** | - |
| **Február** | Farsangi mulatság- és vetélkedő –  kiszebáb égetés |
| **Március** | Szülinapos köszöntése |
| Nőnapi megemlékezés |
| **Április** | Húsvéti kézműves foglakozás- nyuszi simogatóval |
| **Május** | Anyák napi köszöntés |
| Születésnaposok köszöntése |
| Városi Gyereknap az óvodában- csillámtetoválás, arcfestés |
| **Június** | Születésnaposok köszöntése |
| **Július** | Szülinaposok köszöntése |
| **Augusztus** | Nyárbúcsúztató és ballagtató családi délután |
| Születésnaposok köszöntése |
| Medencézés |
| **Szeptember** | A magyar népmese alkalmából könyvtárlátogatás (mese vetítés, kézműveskedés) |
| **Október** | Sütőtöksütés |
| **November** | Születésnapos köszöntése |
| Gombák földjén- kiállítás megtekintése a Városi Könyvtárban |
| **December** | Mikulás ünnepség |
|  | Mézeskalácssütés |
| **Tervezett:** | Dec. 21-én Karácsonyi ünnepség |

Ebben az évben 23 alkalommal tartottunk *szülői fórumot*, beszélgető köröket.

**Városi rendezvényeken való részvétel**

Gyerekházunk munkatársai évek óta minden városi rendezvényen képviseltetik magukat, ebben az évben is jelen voltunk: a Városi Retro Majálison, a Városi Gyereknapon a helyi óvodában és saját szervezésben városi szintű jótékonysági sütivásár rendeztünk, melyet baba- és gyerekruha börzével egybekötötten tartottunk.

A tavalyi év decemberében a hagyományainkhoz híven a 3. adventi gyertya meggyújtásánál a vendéglátást mi biztosítottuk és idén is vállaltuk ezt a megtisztelő szerepet.

**A Gyerekház szakmai partnerei**

A Gyerekháznak rendszeres együttműködést kell kialakítania a családokkal foglalkozó szakemberekkel, kiemelten a védőnővel, a gyermekjóléti szolgálat szakemberével, a gyermekorvossal, szociális munkással, óvónővel és gyógypedagógussal.

A ***Védőnői Szolgálat*** munkatársa, **Méhes-Csizmadia Tímea** ebben az évben október hónapig havi rendszerességgel megjelent a Gyerekházban, a szülők számára tájékoztatást nyújtott az aktuális egészségügyi-babagondozási tárgykörben, és a felmerülő kérdésekre válaszolt. A gyerekházas családokkal végzendő szakmai feladatokat 2023. október 01-től **Szilágyi Anna Sára védőnő** vette át, aki tanácsadással havonta egyszer továbbra is megjelenik intézményünkben.

A ***Biharkeresztesi Szivárvány Óvoda és Bölcsődével*** való kapcsolatunk nagyon jó, folyamatosan segítjük egymás munkáját, közös programokon veszünk részt. A Bölcsőde és óvoda két alkalommal is meghívott minket "Játékba hívogató" nyílt napra, mely mindkét helyszínen színes programmal várta a gyerekházas gyerekeket.

A helyi ***Családsegítő- és Gyermekjóléti szolgálattal*** is folyamatos kapcsolatban vagyunk, az információcsere folyamatos. Részt vettünk a februárban 27-én megtartott gyermekjóléti konferencián.

A ***Roma Nemzetiségi Önkormányzattal*** való együttműködés: sajnos ebben az évben sem sikerült az Önkormányzat egyik rendezvényén sem részt vennünk.

A ***Gyerekház mentora***, az előző évekhez hasonlóan **Nagy Ágnes volt 2023. november 10-ig**, aki már évek óta nagy felkészültségével segítette munkánkat. Mentorunk havi egy alkalommal látogatta meg Gyerekházunkat. Ezen alkalmakkor a felmerülő kérdéseket, programjainkat beszéltük át. Tájékoztatás kaptunk tőle a szakmai eseményekről, szakmai problémákban azonnali segítségünkre volt. A gyerekház mentori szolgáltatás az EFOP 1.4.1-es kiemelt projekt keretében 2023. szeptember 30. napjával lezárult, így az másik formában működik tovább, a minket érintő változás, hogy 2023. november 11-től Belák Ilona lett az új mentorunk, bizakodva tekintünk az elkövetkezendő közös munkánk elé.

A 2023-as évben is több magánszemély ajánlott fel főként ruhaneműt, játékot, cipőt, melyet eljuttattunk a hozzánk járó, vagy hozzánk előzőekben járt hátrányos helyzetű családoknak. Folyamatosan érkeznek lakossági támogatások, melyeket minden alkalommal továbbítunk a látókörünkben lévő rászorulók részére. Az „Örökbe fogadok egy gyerekházat” - mozgalom keretében is kaptunk ruha adományt, játékot, melyet nagy szeretettel fogadtunk és továbbítottunk a rászorultak felé. A Henkel cég mosószer és tisztítószer adománnyal segítette munkánkat.

**Kapcsolattartás a fenntartónkkal, Biharkeresztes Város Önkormányzatával**

Kapcsolatunkat fenntartónkkal, Biharkeresztes Város Önkormányzatával szoros együttműködés jellemezi. A vezetői megbeszéléseken alkalmunk van minden programunkat leegyeztetni a fenntartó képviselőjével, Dani Béla Péter Polgármester úrral, valamint egyeztetni tudunk városunk intézményeinek vezetőivel, miként tudunk egymással összefonódva segíteni programjainkban, minél sikeresebbé tenni azokat. Köszönjük Polgármester Úr közvetlen segítségét is a nyárzáró rendezvényünkön való aktív részvételében.

Önkormányzati képviselők közül pedig külön köszönjük Vass Mária képviselő asszonynak az intézményünk működéséhez nyújtott anyagi és egyéb támogatását.

A költségvetés megtervezésében és megvalósításában ez évben is Karancsiné Kerekes Erzsébet pénzügyi irodavezető asszony, egyéb szervezési kérdésekben pedig Gulyásné Kovács Gabriella szervezési irodavezető asszony volt a segítségünkre.

Köszönjük szépen a város vezetésének segítségét, mellyel működésünket segítik!

**Szakmai képzés**

2023. június 09. napján részt vettünk a Váncsodi Biztos Kezdet Gyerekház által szervezett szakmai műhelyen.

Ez évben (06.22-ére) ismét felkérést kapott a gyerekház-vezető, hogy tartson egy előadást a Sarkadkeresztúri Iciri-Piciri Biztos Kezdet Gyerekházban a KENYSZI rendszert bemutató és használatát segítő szakmai műhelyen.

**Ellenőrzés**

A 2023. évben a várt kormányhivatali és módszertani szakmai ellenőrzés nem történt meg intézményünkben, a Magyar Államkincstár végzete csak el a szokásos évi ellenőrzését, eredményeként hibát nem jeleztek működésünkkel és annak finanszírozási felhasználásával kapcsolatban.

**Fejlesztendő területeink, céljaink**

A Biharkeresztesen élő hátrányos helyzetű családok elérésében, illetve a biztos kezdet programba való bevonásában már jelentős gyakorlatra tettünk szert, ennek eredménye, hogy akik már egy gyerekükkel jártak nálunk, ha születik másik baba, velük is megjelennek nálunk. Ezt a tendenciát szeretnénk megtartani.

Az energiaárak robbanásszerű emelkedése a szakmai munkánkra – sajnos a várakozásoknak megfelelően- negatívan hatott. A fűtéssel, világítással és az élelmiszerekkel kapcsolatos többletkiadások több szakmai programunk, közösségi rendezvény elmaradásához vezetett. Pl. minden évben voltunk kirándulni a családokkal, idén sajnos ez elmaradt. De az eddigi megbízási díj alapján dolgozó szakembereinket sem tudtuk alkalmazni, ezen a területen sajnos visszafejlődtünk. A sütivásárból befolyó összeggel ezt a hiátust szeretnénk pótolni.

A Gyerekház épületének felújítása 10 évvel ezelőtt zajlott le, festés az épületben azóta sem volt, erre egyre égetőbb szükséges lenne. A plafonon az ázás nyomai láthatóak, hiányzik az akadálymentesített bejárat, a babakocsikat csak a lépcsőn felemelve tudjuk az épületbe behozni, a csatorna több helyen lyukas, így ázik az épület alapja, ez sürgős javítást igénylendő lenne. Ezek a technikai fejlesztések lennének szükségesek.

Összegezve elmondhatjuk, hogy az áremelkedések miatt nehezebb évet zártunk az előzőhöz képest, mégsem csüggedünk, hisz azok a családok, akik most járnak hozzánk, jó kedvvel, szívesen jönnek, együttműködőek és önkéntes elhivatott szakemberek segítik a munkánkat. Nem érezzük magukat egyedül, probléma esetén mindig van kihez fordulni (fenntartó, mentor, települési intézményeink, vagy más gyerekházak) és az eszközeink igen jó minőségben, és megfelelő mennyiségben állnak rendelkezésünkre, mellyel – kellő leleményességgel- a hiányosságainkat kompenzálni tudjuk.

***Mottónk:***

*Nagy dolgokra nem mindenki képes. De kis dolgokat nagy szeretettel bármelyikünk megtehet.*

*/Teréz Anya*/

Biharkeresztes, 2023. december 11.

Pető Mónika

Gyerekház-vezető